नॉर्वे हमले के गिरफ्तार आरोपी ने गुनाह कबूला  
ओस्लो में विस्फोट और इसके पास एक द्वीप पर गोलीबारी के मामले में हिरासत में लिए गए एंडर्स ब्रीवीक ने इन घटनाओं की जिम्मेदारी स्वीकार कर ली है।
नॉर्वे की राजधानी ओस्लो में हुए विस्फोट और इसके पास एक द्वीप पर गोलीबारी के मामले में हिरासत में लिए गए संदिग्ध एंडर्स बेहरिंग ब्रीवीक ने इन घटनाओं की जिम्मेदारी स्वीकार कर ली है। संदिग्ध के वकील ने नार्वे के एनआरके टीवी चैनल से यह बात कही।  इन घटनाओं में कम से कम 92 लोगों की मौत हुई। बेहरिंग ब्रीवीक (32) को द्वीप पर लेबर पार्टी के युवा शिविर में कथित गोलीबारी और ओस्लो में सरकारी इमारतों के पास एक कार बम विस्फोट के मामले में हिरासत में लिया गया था। शिविर में 85 और बम विस्फोट में सात लोगों की मौत हुई थी।  वकील गीयर पिलेस्टड ने इस टीवी चैनल से शनिवार को कहा, उसने (संदिग्ध) जिम्मेदारी स्वीकार कर ली है। उन्होंने कहा कि ऐसा आभास हो रहा है कि इन घटनाओं को अंजाम देने की साजिश लंबे समय पहले रची गई थी।